b'\n_START_ARTICLE_\nOrgaso grafo laidotuv\xc4\x97s\n_START_SECTION_\nApie paveiksl\xc4\x85\n_START_PARAGRAPH_\nPaveiksl\xc4\x85 1586 m. u\xc5\xbesak\xc4\x97 Toledo Santo Tom\xc4\x97 (\xc5\xa0v. Tomo) ba\xc5\xbeny\xc4\x8dios parapijos \xc5\xa1ventikas Andres Nu\xc3\xb1ez pamin\xc4\x97ti ba\xc5\xbeny\xc4\x8dios r\xc4\x97m\xc4\x97j\xc4\x85, Orgaso graf\xc4\x85 Gonzalo de Ruiz, kuris mir\xc4\x97 1323 m. Savo testamente grafas \xc4\xafpareigojo Orgaso miestelio gyventojus mok\xc4\x97ti Santo Tom\xc4\x97 ba\xc5\xbeny\xc4\x8diai metines i\xc5\xa1mokas. \xc5\xa0ie mok\xc4\x97jimai 1564 m. buvo nutraukti. Andres Nu\xc3\xb1ez kreip\xc4\x97si \xc4\xaf teism\xc4\x85 d\xc4\x97l i\xc5\xa1mok\xc5\xb3 ir laim\xc4\x97jo byl\xc4\x85. Sumok\xc4\x97jus u\xc5\xbe praleistus metus duokl\xc4\x99 \xc5\xa1ventikas pinigus nusprend\xc4\x97 panaudoti Orgaso grafo pomirtinei koply\xc4\x8diai atnaujinti._NEWLINE_Paveiksle El Grekas tur\xc4\x97jo pavaizduoti stebukling\xc4\x85 epizod\xc4\x85, kai \xc5\xa0v. Augustinas ir \xc5\xa0v. Steponas nu\xc5\xbeengia i\xc5\xa1 Dangaus pad\xc4\x97ti palaidoti Orgaso graf\xc4\x85 d\xc4\x97l to, kad jis savo gyvenimo metu pad\xc4\x97jo augustinie\xc4\x8di\xc5\xb3 \xc5\xa0v. Stepono vardo vienuolynui. Scenoje vaizduojami to meto vietos kilmingieji ir klierikai. Tikriausiai paveikslo pa\xc4\x8dioje de\xc5\xa1in\xc4\x97je, skaitantis Requiem, vaizduojamas Andres Nu\xc3\xb1ez. Paveikslo kair\xc4\x97je i\xc5\xa1 profilio vaizduojamas vyras su barzda tapatinamas su El Greko draugu Antonio de Covarrubias y Lieva. Berniukas kiek de\xc5\xa1iniau yra El Greko s\xc5\xabnus Jorge Manuel, kuris rodo ranka \xc4\xaf Orgaso grafo k\xc5\xabn\xc4\x85. \xc5\xa0v. Augustinas ir \xc5\xa0v. Steponas tarsi nuleid\xc5\xbeia mirus\xc4\xafj\xc4\xaf \xc4\xaf altori\xc5\xb3, kuris buvo \xc5\xbeemiau paveikslo ir kuriame i\xc5\xa1ties buvo grafo palaikai._NEWLINE_Ai\xc5\xa1kiai nuo \xc5\xbeemi\xc5\xa1kosios palaidojimo scenos atskirta auk\xc5\xa1\xc4\x8diau vaizduojama Dangaus scena, kurioje Mergel\xc4\x97 Marija, J\xc4\x97zus Kristus ir \xc5\xa0v. Jonas Krik\xc5\xa1tytojas laukia grafo sielos. Siela vaizduojama vaiduokli\xc5\xa1ko vaiko pavidalo vaizdiniu, kur\xc4\xaf \xc4\xaf dang\xc5\xb3 ne\xc5\xa1a angelas. Paveikslo \xc5\xbeinia tikintiesiems yra ta, kad \xc5\xbeem\xc4\x97je atliekant dorus darbus ir u\xc5\xbesiimant labdara \xc4\xafmanoma u\xc5\xbesitarnauti sielos i\xc5\xa1gelb\xc4\x97jim\xc4\x85 Rojuje. Tuo metu vyko Europos religiniai karai ir toki\xc4\x85 mint\xc4\xaf gin\xc4\x8dijo kataliki\xc5\xa1kos Ispanijos prie\xc5\xa1ai \xe2\x88\x92 \xc5\xa0iaur\xc4\x97s Europos protestantai.'